**DÔVODOVÁ SPRÁVA**

**I. Všeobecná časť**

Účelom predloženého návrhu zákona je spresniť percentuálnu výšky príspevku poskytovaného obci, na organizovanie menších obecných služieb pre obec, a to v členení na úhradu časti nákladov, ktoré súvisia s vykonávaním menších obecných služieb pre obec a na úhradu časti celkovej ceny práce zamestnanca, ktorý organizuje menšie obecné služby pre obec.

Rovnaké spresnenie sa navrhuje aj pri určení percentuálnej výšky príspevku poskytovaného právnickej osobe alebo fyzickej osobe na organizovanie dobrovoľníckej služby. Základňou pre výpočet týchto príspevkov je celková cena práce podľa § 49 ods. 4 zákona o službách zamestnanosti vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného uchádzača o zamestnanie vykonávajúceho menšie obecné služby pre obec alebo vykonávajúceho dobrovoľnícku službu.

Ďalej sa navrhuje jednoznačne ustanoviť, že výška príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov je určená ako ročná výška, s tým, že tento príspevok sa poskytuje štvrťročne, najviac vo výške 25 % z celkovej ročnej sumy príspevku ustanoveného v § 60 ods. 6 zákona o službách zamestnanosti.

S cieľom podporiť vytváranie technologických centier a centier strategických služieb sa navrhuje zosúladiť znenie § 53d zákona o službách zamestnanosti, ktorý upravuje poskytovanie príspevku na vytvorenie nového pracovného miesta s § 5 a 6 zákona č. 561/2007 Z. z. o investičnej pomoci a o zmene a doplnení niektorých zákonov.

Navrhovaná právna úprava je v súlade s Ústavou Slovenskej republiky a ďalšími všeobecne záväznými právnymi predpismi a medzinárodnými zmluvami, ktorými je Slovenská republika viazaná, s právom Európskych spoločenstiev a právom Európskej únie.

**II. Osobitná časť**

**Čl. I**

**K bodu 1**

Legislatívno-technická úprava v nadväznosti na schválenú úpravu v zákone, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov.

**K bodom 2 a 3**

Nové znenie odseku 6 v § 52 sa navrhuje z dôvodu spresnenia percentuálnej výšky príspevku poskytovaného obci, na organizovanie menších obecných služieb pre obec, a to v členení na úhradu časti nákladov, ktoré súvisia s vykonávaním menších obecných služieb pre obec v závislosti od počtu mesiacov jej vykonávania a na úhradu časti celkovej ceny práce zamestnanca, ktorý organizuje menšie obecné služby pre obec, ktorej výška zostáva nezmenená a nediferencuje sa na počet mesiacov. Základňou pre výpočet príspevkov podľa prvej vety je celková cena práce podľa § 49 ods. 4 vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného dlhodobo nezamestnaného občana vykonávajúceho menšie obecné služby pre obec.

Nové znenie odseku 5 v § 52a sa navrhuje z dôvodu spresnenia percentuálnej výšky príspevku poskytovaného právnickej osobe alebo fyzickej osobe na organizovanie dobrovoľníckej služby, a to v členení na úhradu časti nákladov, ktoré súvisia s vykonávaním dobrovoľníckej služby a na úhradu časti celkovej ceny práce zamestnanca, ktorý organizuje dobrovoľnícku službu. Základňou pre výpočet príspevkov podľa prvej vety je celková cena práce podľa § 49 ods. 4 vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného uchádzača o zamestnanie vykonávajúceho dobrovoľnícku službu.

**K bodu 4**

Návrhom na doplnenie textu v odseku v § 53d sa zosúlaďuje znenie zákona o službách zamestnanosti s § 5 a 6 zákona č. 561/2007 Z. z. o investičnej pomoci a o zmene a doplnení niektorých zákonov s cieľom podporiť vytváranie technologických centier a centier strategických služieb.

**K bodom 5 a 6**

Úpravou odseku 6 v § 60 sa jednoznačne ustanovuje, že ide o ročnú výšku príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov. V odseku 7 v § 60 sa navrhuje výšku príspevku poskytovať najviac vo výške 25 % zo súm ustanovených v odseku 6 vzhľadom na štvrťročnú periodicitu poskytovania tohto príspevku.

**K bodu 7**

Navrhuje sa rozšíriť okruh právnických osôb, ktorým sa údaje o uchádzačoch o zamestnanie a záujemcom o zamestnanie a o voľných pracovných miestach poskytujú bezplatne o Úrad pre dohľad nad zdravotnou starostlivosťou.

**Čl. II**

Navrhuje sa účinnosť zákona dňom vyhlásenia.